b'\n_START_ARTICLE_\nLepa Vida (\xc5\xa0anda)\n_START_PARAGRAPH_\nLepa Vida je drama Dragana \xc5\xa0ande iz leta 1915.\n_START_SECTION_\nVsebina\n_START_PARAGRAPH_\nVida se poro\xc4\x8di z Drejo in se iz hi\xc5\xa1e v hribih ob jezeru preseli k morju. Tukaj ni sre\xc4\x8dna, po\xc4\x8duti se kot tujka in sanja o neznanem. V te kraje pride Gonsalvo, ki zbira mo\xc5\xbee za novo vojsko. Gonsalvo je dosegel \xc5\xbee vse, le ni na\xc5\xa1el \xc5\xa1e svoje ljubljene. Ko sre\xc4\x8da Vido, se vanjo zagleda in ji predlaga, naj odide z njim ter ji da prstan. Ko pride Dreja domov, vidi prstan in ga vr\xc5\xbee v morje, \xc5\xbeeno pa spodi. Do Vide pride Diego, ki si izmisli zgodbo o tem, da ne morejo oditi, ker se je Gonsalvo zaljubil vanjo. Vida ne ve, kaj bi storila, nato pa sre\xc4\x8da vede\xc5\xbeevalko Vre\xc4\x8dajko, ki ji napove veliko prihodnost. Govori o daljnih krajih, kraljih in kralji\xc4\x8dnah. Po hudem notranjem boju Vida zbe\xc5\xbei z Gonsalvom, a mu ne pove, da je poro\xc4\x8dena in ima sina. Po Vidinem odhodu njen mo\xc5\xbe obupuje in njen sin umre. Vida je v Cordobi v \xc5\xa0paniji Gonsalvova nevesta, vendar mu je kralj med njegovo odsotnostjo za \xc5\xbeeno dolo\xc4\x8dil dono I\xc3\xb1es. Vido zaradi tega pe\xc4\x8de vest, in ko se z Ines sre\xc4\x8dta, se hudo spreta. Gonsalvo se kljub vsemu \xc5\xa1e vedno \xc5\xbeeli poro\xc4\x8diti z Vido. Tik pred poroko pride Vidin mo\xc5\xbe Dreja, zakri\xc4\x8di iz mno\xc5\xbeice in Vida omedli. Zaprejo jo v je\xc4\x8do in ji sodijo zaradi nezvestobe. Vsi prevzemajo krivdo nase, Vida pa na koncu razodene, da je vzrok vse nesre\xc4\x8de okoli nje njeno poreklo, je namre\xc4\x8d h\xc4\x8di gre\xc5\xa1ne ljubezni med grofico in menihom. Ko sli\xc5\xa1i, da je umrl njen sin, izpije strup in umre. Za njo \xc5\xbealujeta Dreja in Gonsalvo. Za Gonsalva je bila Vida \xc5\xbeivljenje (la vida v \xc5\xa1pan\xc5\xa1\xc4\x8dini pomeni \xc5\xbeivljnje).\n_START_SECTION_\nKritike\n_START_PARAGRAPH_\nLepa Vida je klasi\xc4\x8dno-romanti\xc4\x8dna tragedija v petih dejanjih. Del je napisan v verzih, del pa v prozi. Drami so o\xc4\x8ditali slabo posnemanje starih Grkov, Shakespearja in Goetheja. Poga\xc4\x8dnik navaja, da so v drami upodobljene prvine vseh filozofskih sistemov, oblikovane po dramatur\xc5\xa1kih na\xc4\x8delih vseh tipov tragedij. \xc5\xa0anda prenese motiv lepe Vide na plemi\xc5\xa1ko potomko in razlaga zgodbo s prekletstvom greha in predestinacijo. V Domu in svetu ter Slovanu so zapisali, da bi bilo delo prav lepo, \xc4\x8de bi avtor popravil nekatera mesta in delo mo\xc4\x8dno skraj\xc5\xa1al. Jo\xc5\xbea Glonar v Ljubljanskem zvonu delo v celoti obsodi in avtorja usmerja v prevajanje in pisanje informativnih sestavkov.\xc2\xa0\xc2\xbbMogo\xc4\x8de bomo potem dobili nekaj, kar bodo lahko \xc4\x8ditali tudi drugi, ne samo oni nesre\xc4\x8dniki, katerih neveseli poklic je, da morajo \xc4\x8ditati doma\xc4\x8de naloge literarnih eksperimentatorjev.\xc2\xab'